
PROCEDURĂ SPECIFICĂ
privind recrutarea, numirea şi eliberarea din funcţie a administratorului public al Asociaţiei de Dezvoltare Intercomunitară pentru „Serviciul de alimentare cu gaze naturale”, 
judeţul Bistriţa-Năsăud



	Capitolul I. Dispoziții generale

	Art.1 (1) Asociaţia de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud hotărăște înființarea funcției de administrator public pentru gestionarea serviciilor de interes general care fac obiectul asocierii.
	(2) În temeiul prevederilor art.114 din Legea nr.215/2001 privind administraţia publică locală, republicată, cu modificările și completările ulterioare, recrutarea, numirea şi eliberarea din funcţie a administratorului public al Asociaţiei de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud se face în conformitate cu prevederile prezentei Proceduri specifice privind recrutarea, numirea şi eliberarea din funcţie a administratorului public al Asociaţiei de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud.

	Art.2 Administratorul public este specialistul în domeniul politicilor administrative care dezvoltă și analizează politicile referitoare la proiectarea, implementarea și modificarea operațiunilor și respectarea cadrului legal privind asigurarea și gestionarea serviciului public de alimentare cu gaze naturale a comunităților de pe raza Județului Bistrița-Năsăud reprezentate în Asociaţia de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud.

	
Capitolul II. Condiții generale și specifice de recrutare în vederea numirii administratorului public al Asociaţiei de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud 

[bookmark: _Hlk3877094]	Art.3  Ocuparea postului corespunzător funcţiei de administrator public al Asociaţiei de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud se face pe baza unui concurs de proiecte de management.

	Art.4  La concursul organizat pentru ocuparea funcţiei de administrator public poate participa orice persoană care îndeplineşte cumulativ condiţiile generale şi condiţiile specifice stabilite prin prezenta procedură pentru ocuparea funcţiei.

	Art.5 Poate ocupa funcţia de administrator public persoana care îndeplineşte următoarele condiţii generale:
    a) are cetăţenia română şi domiciliul în România;
    b) cunoaşte limba română, scris şi vorbit;
    c) are vârsta minimă reglementată de prevederile legale;
    d) are capacitate deplină de exerciţiu;
    e) are o stare de sănătate corespunzătoare postului pentru care candidează, atestată pe baza adeverinţei medicale eliberate de medicul de familie sau de unităţile sanitare abilitate;
    f) îndeplineşte condiţiile de studii şi, după caz, de vechime sau alte condiţii specifice potrivit cerinţelor postului scos la concurs;
    g) nu a fost condamnată definitiv pentru săvârşirea unei infracţiuni contra umanităţii, contra statului ori contra autorităţii, de serviciu sau în legătură cu serviciul, care împiedică înfăptuirea justiţiei, de fals ori a unor fapte de corupţie sau a unei infracţiuni săvârşite cu intenţie, care ar face-o incompatibilă cu exercitarea funcţiei, cu excepţia situaţiei în care a intervenit reabilitarea;
    h) nu a fost destituită dintr-o funcţie publică sau nu i-a încetat contractul individual de muncă pentru motive disciplinare în ultimii 7 ani;
    i) nu a desfăşurat activitate de poliţie politică, astfel cum este definită prin lege.

         Art.6 Condiţiile specifice pe care trebuie să le îndeplinească persoana care participă la concursul pentru ocuparea funcţiei de administrator public sunt următoarele:
	a) studii universitare de licenţă absolvite cu diplomă, respectiv studii superioare de lungă durată, absolvite cu diplomă de licenţă sau echivalentă, în unul dintre următoarele domenii: științe administrative, științe economice, științe inginerești sau drept;
	b) cel puţin 5 ani vechime în specialitatea studiilor necesare exercitării funcţiei;
	c) experiență în administrația publică locală sau centrală de cel puțin 3 ani;
	d) depunerea şi prezentarea unui proiect de management. 

	Capitolul III. Procedura de selecţie şi numire în funcție a administratorului public al Asociaţiei de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud 

	Art.7 (1) Asociaţia de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud are obligaţia să publice, cu cel puţin 15 zile lucrătoare înainte de data stabilită pentru prima etapă a concursului pentru ocuparea funcţiei de administrator public, anunţul privind concursul într-un cotidian de largă circulaţie, precum şi la sediul acesteia. Dacă Asociaţia are pagină de internet, afişarea se face şi pe această pagină, la secţiunea special creată în acest scop.
(2) Anunţul afişat la sediul şi, după caz, pe pagina de internet a Asociaţiei va cuprinde în mod obligatoriu următoarele elemente:
    a) denumirea postului pentru care se organizează concursul;
    b) documentele solicitate candidaţilor pentru întocmirea dosarului de concurs, locul de depunere a dosarului de concurs şi datele de contact ale persoanei care asigură secretariatul comisiei de concurs;
    c) condiţiile generale şi specifice de participare la concurs;
    d) etapele concursului, data, ora și locul desfășurării;
    e) calendarul de desfăşurare a concursului, respectiv data-limită şi ora până la care se pot depune dosarele de concurs şi proiectul de management, datele de desfăşurare a etapelor de concurs, termenele în care se afişează rezultatele pentru fiecare etapă, termenele în care se pot depune şi în care se afişează rezultatele contestaţiilor, precum şi termenul în care se afişează rezultatele finale;
f) durata pentru care se întocmește proiectul de management.

Art.8 (1) Concursul pentru ocuparea funcției de administrator public constă, în 3 etape succesive, după cum urmează:
a) [bookmark: do|ttI|caII|si1|ar18|al1|lia] selecţia dosarelor; 
b)  analiza și notarea proiectului de management;
c)  susţinerea proiectului de management în cadrul unui interviu.
(2) Se pot prezenta la următoarea etapă numai candidaţii declaraţi admişi la etapa precedentă.

Art.9 (1) Dosarele candidaţilor trebuie să cuprindă toate documentele care dovedesc/atestă îndeplinirea condițiilor generale şi specifice pentru ocuparea funcţiei de administrator public. Dosarele incomplete vor fi respinse.
	(2) Rezultatele selectării dosarelor de înscriere se afişează de către secretarul comisiei de concurs, cu menţiunea „admis” sau „respins”, însoţită, după caz, de motivul respingerii, la sediul Asociaţiei de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud, precum şi pe pagina de internet a acesteia (în cazul în care Asociaţia are pagină de internet).

	Art.10 (1) Proiectele de management depuse de candidaţi trebuie să îndeplinească următoarele cerinţe:
	a) Proiectul va fi întocmit de candidat, limitat la un număr de 30 pagini + anexe, redactate cu font Tahoma, dimensiunea 14, spațiere între rânduri de 1,15, şi trebuie să conţină punctul de vedere al candidatului asupra dezvoltării şi evoluţiei Asociaţiei de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud pe durata proiectului de management. Proiectul trebuie să conţină măsuri, acțiuni cu privire la  funcţionarea, dezvoltarea şi evoluția Asociaţiei; 
	b) Proiectul de management trebuie să respecte următoarea structură:
1. analiza cadrului legislativ, administrativ, organizatoric, precum și a mediului economic în care se înființează/funcționează Serviciul public de alimentare cu gaze naturale, respectiv activitatea de distribuție a gazelor naturale pe raza de competenţă a unităţilor administrativ-teritoriale membre ale Asociației;
2. principalele direcții strategice de dezvoltare în vederea optimizării, consolidării și creșterii performanței Serviciului public de alimentare cu gaze naturale;
3. propunerea unui Plan de acțiune privind organizarea și dezvoltarea Serviciului public de alimentare cu gaze naturale, coroborat cu direcțiile strategice propuse, în vederea atingerii scopului și obiectivelor în conformitate cu statutul Asociației. Structura minimală a Planului de acțiune va cuprinde: activități, perioada de desfășurare, indicatori de rezultat, riscuri;
4. previziunea evoluţiei economico-financiare a Serviciului și identificarea potențialelor surse de finanțare a investiţiilor publice de interes zonal sau regional destinate înfiinţării, modernizării şi/sau dezvoltării, după caz, a sistemelor de utilităţi publice aferente Serviciului cuprinse în Planul de acțiune de la pct.3;
5. propuneri de organizare și eficientizare a aparatului tehnic al Asociației în vederea implementării Planului de acțiune propus.
c) Proiectele de management sunt elaborate de către candidaţi fără a fi personalizate, fără a avea semnături şi fără a conţine indicii privind identitatea autorului, cu respectarea cerinţelor prevăzute în prezenta procedură. 
(2) Prevederile alin.(1) lit.b) reprezintă criterii de analiză și notare a Proiectelor de management și a interviului.

Art.11 (1) Comisia de concurs, comisia de soluţionare a contestaţiilor şi secretariatul comisiilor, se constituie prin decizie a Consiliului director și își vor desfășura activitatea cu respectarea regimului incompatibilităţilor şi conflictelor de interese.
(2) Comisia de concurs are următoarele atribuţii principale:
a) stabileşte punctajul pentru grila de evaluare a criteriilor de analiză și notare din cadrul proiectului de management;
b) analizează proiectele de management depuse de candidaţi, acordă punctajul potrivit grilei de evaluare, notează fiecare proiect;
c) acordă puncte pentru cea de a 3-a etapă a concursului - susținerea, în cadrul interviului, a proiectelor de management de către candidații admiși la etapa anterioară;
d) stabileşte rezultatul concursului pe baza rezultatelor fiecărei etape notate;
e) elaborează un raport asupra punctajelor acordate candidaţilor şi câştigătorului concursului.
(3) Rolul secretariatului comisiei de concurs este de a verifica legalitatea şi conformitatea documentelor depuse de candidaţi, de a asigura condiţiile tehnico-organizatorice pentru desfăşurarea concursului, precum şi de a comunica rezultatele.
(4) Candidații nemulțumiți de rezultatele obținute la fiecare etapă, pot formula contestații, în termen de 24 de ore de la data afișării rezultatelor. Contestațiile se analizează și soluționează de către comisia de soluţionare a contestaţiilor în termen de 48 de ore de la data înregistrării acestora.

Art.12 (1) Pentru etapele concursului, punctajele se stabilesc după cum urmează:
    a) pentru analiza proiectelor de management, punctajul este de maximum 100 de puncte;
    b) pentru interviu, punctajul este de maximum 100 de puncte.
	(2) Sunt declaraţi admişi pentru susţinerea etapei prevăzute la art.8 alin. (1) lit.c) candidaţii care au obţinut în etapa a doua a concursului punctajul minim de 70 puncte.
    	(3) Rezultatul concursului, pentru fiecare candidat, se obţine prin calculul mediei aritmetice a punctajelor obţinute pentru fiecare etapă.
(4) Este declarat câştigător candidatul care a obţinut cel mai mare punctaj în urma concursului, cu condiţia ca aceasta să fie de minimum 70 de puncte.
	(5) În cazul în care doi sau mai mulţi candidaţi obţin punctaje egale în urma concursului, candidaţii aflaţi în această situaţie vor fi invitaţi la un nou interviu în urma căruia comisia de concurs va decide asupra candidatului câştigător.

[bookmark: _Hlk3877132] 	Art.13 (1) Candidatul declarat câştigător în urma desfășurării concursului de proiecte de management, va fi numit prin decizia Consiliul director, în funcția de administrator public al Asociaţiei de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud, decizie prin care se va stabili și salariul.
	(2) Președintele Asociației și Administratorul public vor încheia un Contract de management pe o perioadă de până la 4 ani, în formă scrisă, în limba română, și va cuprinde fără a se limita la acestea, clauze privind:
    a) părţile contractante;
    b) obiectul contractului;
    c) durata contractului;
[bookmark: _Hlk521780058]    d) salariul administratorului public;
[bookmark: do|caIII|ar29|al2]    e) drepturile şi obligaţiile părţilor; 
    f)  limitele de competenţă;
    g) calendarul și modalitatea evaluărilor periodice, precum și obiectivele și indicatorii de performanță a activităţii;
    h) deplasări profesionale;
    i)  programul de activitate şi timpul de odihnă;
    j)  răspunderea contractuală;
    k) soluţionarea litigiilor;
    l)  modificarea contractului;
    m) încetarea contractului;
    n) incompatibilitățile și conflictul de interese;
    o) litigii;
    p) alte clauze.
   	(3) Contractului de management i se vor anexa, ca părţi integrante, următoarele documente:
    a) proiectul de management, ca document de referinţă;
    b) alte anexe, după caz.

	Art.14 (1) Evaluarea performanţelor manageriale ale administratorului public, precum şi a modului de îndeplinire a prevederilor contractului de management se face anual şi final de către Preşedintelui Asociației, pe baza unui raport de evaluare. Termenele şi modul în care se efectuează evaluările vor fi prevăzute în contractul de management.
	(2) În cazul în care rezultatele evaluării prevăzute la alin.(1) sunt nesatisfăcătoare, contractul de management încetează conform art.15 din prezenta procedură.

	Art.15 Contractul de management încetează în următoarele cazuri:
	a) expirarea perioadei pentru care a fost încheiat, dacă părțile nu au renegociat prelungirea acestuia;
	b) obținerea calificativului nesatisfăcător la evaluarea anuală;
	c) acordul de voință al părților semnatare;
	d) apariția unei situații de incompatibilitate sau conflict de interese prevăzute de lege;	
	e) renunțarea la contractul de management de către administratorul public, cu condiţia unei notificări prealabile scrise transmise cu minimum 30 de zile calendaristice înainte de data încetării contractului;
        f) revocarea din funcție a administratorului, care se face în cazul neîndeplinirii obligațiilor prevăzute în contractul de management;
        g) decesul sau punerea sub interdicție judecătorească a administratorului public;
	h) dizolvarea Asociației.

	Art.16 Eliberarea din funcție a administratorului public al Asociaţiei de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud, se face prin decizia Consiliul director și are loc în următoarele situații:
	a) se constată că administratorul public nu mai îndeplineşte condiţiile prevăzute de dispoziţiile legale în vigoare pentru exercitarea funcţiei;
	b) în cazul refuzului colaborării cu organele de control desemnate de instituţiile abilitate în condiţiile legii;
	c) în cazul în care se constată de către organele de control şi instituţiile abilitate în condiţiile legii abateri de la legislaţia în vigoare care sunt imputabile administratorului public şi care, deşi remediabile, nu au fost remediate în termenul stabilit de organele sau instituţiile respective.


	Capitolul IV. Dispoziții finale

	Art.17 (1) Prezenta Procedură specifică privind recrutarea, numirea şi eliberarea din funcţie a administratorului public al Asociaţiei de Dezvoltare Intercomunitară pentru „Serviciul de alimentare cu gaze naturale”, judeţul Bistriţa-Năsăud se completează cu prevederile legale în vigoare.
	(2) În cazul apariției unor modificări legislative, procedura specifică se va modifica în mod corespunzător, în conformitate cu prevederile legale. 

